Lupul își schimbă părul, dar nu și năravul. La fel stă cazul și cu Martin Benchea Joca. Veteranul atletismului băcăuan a schimbat, anul acesta, prefixul, dar nu și-a pierdut buna obișnuință de a "colecționa" medalii.
Ultimele două au venit în primul weekend de primăvară, cu ocazia finalei Campionatelor Naționale Indoor, categoria de vârstă Masters, desfășurată în sala "Ioan Soter" din București.
În Capitală, atletul în vârstă de 70 de ani legitimat la CSM Bacău s-a laureat vice-campion național la 3000 m și a ocupat locul al treilea la 1500 m.
În prima din cele două probe, Martin Benchea Joca a trecut linia de sosire după 16 minute, 53 de secunde și două zecimi, în timp ce la 1500 m a înregistrat timpul de 7:54.95. Cu argintul și bronzul de la Naționalele de Sală, Benchea Joca a ajuns la un total de 182 de medalii în carieră. Și cu siguranță că nu se va opri aici. Lupul…